
E L Ő T E R J E S Z T É S

Sülysáp Város Önkormányzata Képviselő-testületének

2017. január 25.-én tartandó munkaterv szerinti ülésére

17. napirendhez

Tárgy: Pályázat benyújtása a VP6-19.2.1.-41-7-17 azonosítószámú Települések arculatának fejlesztése, élhetővé tétele, bel- és külterületének gazdasági és infrastrukturális fejlesztése című LEADER pályázati felhívásra
Tisztelt Képviselő-testület!

Év végén megjelentek a LEADER Helyi Akciócsoportok Helyi Fejlesztési Stratégiáin alapuló vidékfejlesztési felhívások. A helyi kezdeményezések támogatására a Miniszterelnökség mintegy 41 milliárd forintot különített el a Vidékfejlesztési Program keretében.

Sülysáp város is csatlakozott a HAJT-A-Csapat Egyesülethez mint LEADER Akciócsoporthoz, így településünk számára is elérhetők e pályázatok. 
Jelen előterjesztés keretében a települések arculatának fejlesztésére kiírt pályázaton való részvételre teszünk javaslatot.
A pályázat keretében kötelezően megvalósítandó önállóan támogatható tevékenységek:

· települések be- és kivezető fő útvonalaira fák telepítése (fák vásárlása, területrendezési munkák elvégzése, öntöző rendszer kiépítése),

· parkok, sétányok kialakítása, virágosítás (a kapcsolódó használati és látvány-térelemek beszerzése, beépítése, öntöző rendszer kiépítése),

· emlékhelyek, emlékművek, szobrok létesítése, felújítása,

· autóbusz-megálló építmények kialakítása, felújítása,

· információs és üdvözlő táblák beszerzése, kihelyezése,

· tájház, falumúzeum kialakítása,

· kültéri, közcélú feladatokat ellátó játszóterek kialakítása, felújítása.

A pályázaton igényelhető vissza nem térítendő támogatás összege: minimum 1.000.000 Ft, maximum 15.000.000 Ft. A támogatás intenzitása Sülysáp Város Önkormányzata vonatkozásában 85%.
A maximális, 15 millió Ft-os támogatást figyelembe véve a pályázat költségvetését minimálisan 17.647.057 Ft összköltséggel kell tervezni, melyből a támogatás feletti részt saját forrásból kell biztosítani. 
Ezek figyelembe vételével, illetve tekintettel arra, hogy az elmúlt évben ütemtervet fogadtunk el a játszótereink megújítására, javaslom a Hevesy parkban, illetve az Almáskertben lévő játszótér felülvizsgálatát, és a rendelkezésre álló keret erejéig ezek felújítását.
A támogatási kérelem benyújtására 2020. 03. 31-ig van lehetőség, azonban ezen időszak alatt több értékelési határnap is lesz, és az első, 2018. 02. 05-ei határnapot követően felfüggeszthetik a kérelmek befogadását, ezért javasolt ezt a határidőt tartani a pályázat benyújtásával.

Kérem az előterjesztés szíves megtárgyalását és döntésük meghozatalát.

…/2018. (I. 25.) ÖKT határozati javaslat

Sülysáp Város Önkormányzat Képviselő-testülete 
1./ pályázatot nyújt be a VP6-19.2.1.-41-7-17 azonosítószámú Települések arculatának fejlesztése, élhetővé tétele, bel- és külterületének gazdasági és infrastrukturális fejlesztése című LEADER pályázati felhívásra,
2./ a pályázat céljaként a Hevesy parkban és az Almáskertben található játszóterek újjáépítését, felújítását jelöli meg,
3./ az igényelt pályázati támogatás 15.000.000 Ft, melyhez a minimálisan szükséges 2.647.057 Ft összegű önerőt az önkormányzat 2018. évi költségvetésében biztosítja,

4./ felkéri és felhatalmazza a polgármestert a szükséges intézkedések megtételére.

Határidő: 2018. február 5.
Felelős: polgármester
Sülysáp, 2018. január 18.

